Hjemmesiden politietdummersig.dk er under angreb fra Politiforbundet. Forbundet, der organiserer de ansatte hos politiet, er nemlig utilfreds med en liste, der hænger politifolk ud ved navns nævnelse. Nu forsøger forbundet at få hjemmesidens ejer til at fjerne "den sorte liste" fra siden. Listen indeholder navne på politifolk, som er blevet sendt til hjemmesidens administratorer fra borgere, der har haft dårlige oplevelser med de nævnte politifolk. Flere af dem er ansat ved Nordjyllands Politi. - Vi har på baggrund af henvendelser fra nogle af vores medlemmer bedt vores advokat om at tage stilling til indholdet af hjemmesiden, siger Hans Bundesen, der er sekretariatschef i Politiforbundet. Forbundets advokat, John Kahlke, vil ikke gå nærmere i detaljer om striden, men fortæller, at sidens indhold efter hans opfattelse både er i strid med straffeloven og datalovgivningen. - Vi mener, at det indhold, som hjemmesiden har, krænker politiforbundets medlemmer, siger John Kahlke til Ritzau. Advokaten har bedt virksomheden DK Hostmaster om at oplyse, hvem der står bag hjemmesiden. Men det har hjemmesiden afvist. - Det vil vi ikke oplyse, fordi ejeren er omfattet af navne og adressebeskyttelse i CPR-registret, siger Per Kølle, der er administrerende direktør i DK Hostmaster. - Nu er advokaten gået til retten for at få en kendelse om edition, og hvis retten siger, at vi skal udlevere oplysningerne, så gør vi det, siger han. Ifølge Per Kølle har DK Hostmaster kun i få tilfælde omkring hjemmesider med børnepornolignende indhold lukket for forbindelsen til hjemmesiden. - Ellers blander vi os ikke i, hvilket indhold de forskellige hjemmesider har. Det er noget, som vi lader være op til domstolene og datatilsynet, siger Per Kølle. Manden bag hjemmesiden hedder Ole Christiansen. Han oplyser tirsdag i en pressemeddelelse, at man vil flytte hjemmesiden til udlandet og på den måde komme uden om en eventuel lukning af forbindelsen via DK Hostmaster. /ritzau/

Opsummering:
Hjemmeside med sort liste over navngivne politifolk er i strid med loven, mener advokat for Politiforbundet. Flere Nordjyske politifolk er nævnt med navn på hjemmesiden.